Х1инца а халкъалахь дицделла дацара Т1елхиган турпалаллин г1уллакхаш. Инарла Воронцовн эскарца цо цхьана буса биначу т1амо сий айбина волу Т1елхиг ша имам Шемала цуьнан ц1е т1е а язъеш дайтина датон мукъ болу тур совг1атана а делла вара. И муха нисделлера хьуна аьлча, цкъа Теркайисттехь наиб волчу Эскин к1анта зуда ялийча, тойнехь тхьамда хила кхайкхина вара инарлин даржехь волу Т1елхаг. Шуна хаьа хир дац и: Эски наиб х1оттале Телхиган 500 т1емалочунна т1ехь куьйгалла дина, ша ц1ера Шелара а вара. Иза Т1елхиган шича-маьхчалахь, уллора доттаг1а вара. Цу тойне кхайкхина Яков Алпатовн стунцахой болу казакаш, Мазлакхера Шемалан тунцахой эрмалой бара.